**ELŐTERJESZTÉS**

**Szombathely Megyei Jogú Város Közgyűlésének 2020. január 30-i ülésére**

**Javaslat a Szombathelyi Városi Vásárcsarnok felújításával kapcsolatos döntés meghozatalára**

A Közgyűlés 223/2019. (IV.30.) sz. határozata alapján a Vásárcsarnok felújítására vonatkozó közbeszerzési eljárás 2019. június 12-én megindításra került, mely a Közbeszerzési Hatóság ellenőrzését és jóváhagyását követően 2019. augusztus 22-én került kiírásra.

Ajánlattételi felhívásunkra – 2019. november 18-án – négy ajánlat érkezett. Az ajánlatok értékelését követően megállapítható, hogy a beruházás megvalósítására vonatkozó legkedvezőbb vállalási ár bruttó 1.797.466.174,- Ft, mely bruttó 359.106.174,- Ft-tal meghaladja a rendelkezésünkre álló bruttó 1.438.360.000,- Ft fedezetet.

A kivitelezés során a Vásárcsarnok

* külső megjelenése - homlokzati megújítása;
* a kiszolgáló helyiségek, valamint az árusító terek felújítása;
* a fejépület funkcionális, építészeti tisztázása;
* teljeskörű akadálymentesítése;
* tetőszigetelés, felülvilágítók felújítása, (szellőztethetőség és árnyékolás megoldásával);
* a villamos és gépészeti rendszer korszerűsítése;
* egyedi fogyasztásmérők telepítése;
* hátsó csarnok felújításánál belül a padozat, belső üzletek kialakítása;
* az első csarnokkal történő egybeépítése;
* helyi termékek részére előtetőkkel a kültéri árusítás fejlesztése;
* árumozgatási rendszer fejlesztése;
* beruházáshoz kapcsolódó gépjárműparkolók és biztonsági sávok kialakítása, felújítása, áthelyezése, stb. valósul meg.

A kivitelezési munkák elvégzésével kapcsolatban az ajánlati kötöttség 2020. március 13. napjáig tart. A közbeszerzési határidő rövidsége miatt javaslom, hogy a TOP-6.1.3-15-SH1-2016-00001 sz. projektben felhalmozott és meglévő 4.250.246,- Ft maradvánnyal csökkentett többlet költséget 354.855.928,- Ft-ot – az Önkormányzat a költségvetés terhére a közbeszerzési eljárás lezárása érdekében biztosítsa. Ezzel összefüggésben kerüljön többlettámogatási kérelem benyújtásra a Támogató felé. Amennyiben megkapjuk a támogatást a többlettámogatás összegével a költségvetési fedezet csökkenthető, amennyiben nem kapjuk meg a kért támogatást, akkor a költségvetésben szereplő összeget fel kell használni a Vásárcsarnok felújítására.

Tájékoztatom a Tisztelt Közgyűlést, hogy tervezésre, hatósági díjakra, illetve projektmenedzseri feladatok elvégzésére 90.951.500,- Ft került kifizetésre, mely költséget a projekttől történő elállás esetén Önkormányzatunknak kellene viselnie.

A Közgyűlés 116/2017.(IV.27.) Kgy. sz. határozata alapján a Vásárcsarnok átépítése, felújítása alatt a Vásárcsarnok üzemeltetése ütemezve zajlik majd:

A piacon árusító kereskedők továbbra is és egységesen a piac felújítással nem érintett területén, vagy a jelenlegi nyitott elárusító tér területén kapnak elhelyezést folyamatos működési lehetőséggel. A hatósági ellenőrzés alatt álló, romlandó élelmiszereket árusító bérlők az I. csarnok építése alatt a fej épületben, a Hunyadi utca felőli, földszinti nagy áruház területén működnek, majd az I. csarnok elkészültét követően az új csarnokba, a megfelelően kialakított üzletekbe költöznek vissza, ily módon megoldható a folyamatos működés. A különleges körülményeket nem igénylő bérlőknek a Vásárcsarnokhoz közel, a jelenlegi nyitott elárusító tér területén nagy sátrak kerülnek felállításra, hogy az időjárási viszonyok ne befolyásolják az árusítást, illetve a folyamatos működés biztosítva legyen.

Tájékoztatom a Tisztelt Közgyűlést, hogy a 288/2017. (X.26.) Kgy. sz. határozat alapján az átmeneti működéshez szükséges sátrak, illemhelyek és meleg vizes kézmosási lehetőséget biztosító konténerek fedezetét az intézmény saját költségvetésében biztosítja. A Vásárcsarnok irodai és egyéb munkatársai részére szükséges helyiségek, valamint a felújítás teljes időtartama alatt a berendezési tárgyak elhelyezésére alkalmas helyiségeket az Országos Horvát Önkormányzat biztosítja.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. január „ ”**

 **/: Dr. Nemény András :/**

**Határozati javaslat**

**……../2020. (I. 30.) Kgy. sz. határozat**

Szombathely Megyei Jogú Város Közgyűlése megtárgyalta a „Javaslat a Szombathelyi Városi Vásárcsarnok felújításával kapcsolatos döntés meghozatalára” című előterjesztést és a következő döntéseket hozta:

1./A Közgyűlés a Vásárcsarnok felújításával kapcsolatos tájékoztatást tudomásul veszi.

2./ A Közgyűlés úgy dönt, hogy a TOP-6.1.3-15-SH1-2016-00001 sz. projekt megvalósításhoz szükséges többletköltséget 354.855.928,- Ft-ot a közbeszerzési határidő rövidsége miatt, az Önkormányzat éves költségvetésében átmeneti forrásként biztosítja és egyúttal többlet támogatási kérelmet nyújt be a szükséges többletköltség finanszírozására.

3./ A Közgyűlés felhatalmazza a polgármestert a többlettámogatási kérelem benyújtásával kapcsolatos intézkedések megtételére.

**Felelős:**  Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

(A végrehajtásért felelős:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Szombathely Városi Vásárcsarnok igazgatója)

**Határidő:** 1 – 3 pont:azonnal